**7. napirend**

**E l ő t e r j e s z t é s**

**Mindszentkálla Község Önkormányzata Képviselő-testületének 2019. augusztus 27-én tartandó rendkívüli nyilvános ülésére**

**Tárgy: Mindszentkálla, 391/2. hrsz.-ú ingatlan egy részének vételi szándéka**

**Előterjesztő:** Németh László István polgármester

**Előkészítette:** Pálffyné Cséri Mónika műszaki ügyintéző

Jogszabállyal nem ellentétes

Előterjesztő Tóthné dr. Titz Éva jegyzőt helyettesítő aljegyző

Tisztelt Képviselő-testület!

Mindszentkálla Község Önkormányzata Képviselő-testületéhez kérelem érkezett Tasner Tamás és Tasner Tamásné 8282 Mindszentkálla, 391/1. hrsz.-ú (Levendula út 9.) ingatlan tulajdonosai részéről, melyben vételi szándékukat nyilvánították ki a Mindszentkálla, 391/2. hrsz.-ú ingatlan térképen meghatározott része tekintetében. A nevezett ingatlan meghatározott részét 1985. óta jóhiszeműen, azt sajátjukként tekintve használják, művelik, gondozzák.

A megkeresés és a térkép, jelen előterjesztés mellékletét képezi.

A Mindszentkálla, 391/2. hrsz.-ú ingatlan Mindszentkálla község Önkormányzata Képviselő-testületének az Önkormányzat vagyonáról, a vagyontárgyak feletti tulajdonosi jogok gyakorlásáról szóló 5/2004. (VI.21.) rendelete (a továbbiakban: Vr.) értelmében korlátozottan forgalomképes vagyon.

A Takarnet Földhivatali Információs Rendszer adatai alapján kivett beépítetlen terület művelési ágú, 879 négyzetméter nagyságú az ingatlan.

„16. § (1)-(3) A korlátozottan forgalomképes vagyontárgyak megszerzéséről, elidegenítéséről, megterheléséről, vállalatba, gazdasági társaságba, alapítványba való beviteléről a Képviselő-testület dönt. A Képviselő-testület az önkormányzati intézményekre és hivatalára bízott önkormányzati vagyon bérbeadását, valamint egyéb – a tulajdonjog változásával és a vagyon megterhelésével nem járó – hasznosítását intézményeire és hivatalára bízza azzal, hogy az egy éven belüli hasznosítás az alaptevékenység végzését nem sértheti.”

A Képviselő-testület hivatala üzemeltetésére bízott, korlátozottan forgalomképes vagyontárgyak pótlására és gyarapítására irányuló szerződést a költségvetési előirányzat erejéig a polgármester köti meg.”

A Vr. szabályozza a vagyon elidegenítésének a szabályait.

**„Az önkormányzati vagyon értékének és a tulajdonosi jogok gyakorlójának meghatározása**

9. §(2) Az önkormányzati vagyon körébe tartozó vagyontárgy értékesítésére csak forgalmi értékelés alapján kerülhet sor, azzal, hogy földterület vagy épület értékesítése esetén be kell tartani a 97/C 209/03 Bizottsági Közlemény előírásait.

(3) A (2) bekezdés szerinti forgalmi értékelés alapján az eladási ár meghatározásáról a Képviselő-testület dönt.

A megvásárolni kívánt ingatlanrész pontos meghatározásához földmérő által készített változási vázrajz elkészíttetése szükséges.

Az ingatlanrész pontos méretének meghatározásával és az értékbecslő által készített szakvéleményben meghatározott négyzetméter ár figyelembevételével hozható meg a képviselő-testületi döntés az eladni kívánt ingatlanrész eladási áráról.

Ezt követően a Kérelmező dönthet arról, hogy fenntartja-e a vételi szándékát vagy sem.

Fentiek alapján kérem, hozzák meg döntésüket:

***Határozati javaslat:***

**MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./2019. (….) HATÁROZATA**

***Mindszentkálla, 391/2. hrsz.-ú önkormányzati ingatlan meghatározott részének értékesítéséről***

Mindszentkálla Község Önkormányzata Képviselő-testülete elhatározza a Mindszentkálla, 391/2. hrsz.-ú ingatlan meghatározott, Kérelmezők által használt részének értékesítését a Kérelmező Tasner Tamás és Tasner Tamásné 8282 Mindszentkálla, Levendula út 9. szám alatti lakosok részére.

A Képviselő-testület felhatalmazza a Polgármestert az értékbecslés elkészíttetésére.

**Felelős: Németh László István** **polgármester**

**Határidő: folyamatos**